Az 1914 augusztusi első helgolandi csata után a német Nyílt-tengeri Flotta "(Hochseeflotte)" hónapokig nem vállalkozott jelentősebb hadműveletre az Északi-tengeren. Friedrich von Ingenohl tengernagy a Scarborough, Hartlepool és Whitby elleni rajtaütést Franz von Hipper tengernagy I. felderítőcsoportjának "(Aufklärungsgruppe I)" három csatacirkálójával és egy nagy páncélos cirkálójával hajtatta végre, melyeket könnyűcirkálók és rombolók kísértek. A rajtaütésben számos civil is életét veszítette és sokan megsebesültek, ami nagy felháborodást keltett Nagy-Britanniában és a haditengerészetet is kritikák érték, amiért nem tudta megakadályozni a támadást. A brit hajók kihajóztak bár, de nem a támadás megakadályozására, hanem a német hajók hazatérésének megakadályozására. A kedvezőtlen időjárás és a kommunikációs zavarok miatt nem sikerült megtalálniuk a német köteléket. A németek hajtották végre az első sikeres rajtaütést Britanniában 1667 óta saját veszteség nélkül. Ingenohlnak - aki a főerőkkel a távolból biztosította a küldetést - azonban felrótták, hogy elmulasztott súlyos vereséget mérni a brit flotta egy közelben tartózkodó kisebb részére.